《青牛行赠兴济孙封君》
明代·邵经邦

南极老人君莫攀，东皇木公畴与班。谁人貌得果下叟，青瞳白发酡朱颜。

鸿胪大人思邈裔，庞基先白孙敖世。金殿连姻钟鼎家，玉房通藉椒兰第。

凤毛麟角斗芳菲，琼枝玉树相交辉。燕山灵椿窦氏老，函谷青牛柱下归。

五千道德闲胸臆，七十寻常皆自得。长生久视固有常，善言知足无瑕贼。

豪华岂足为翁多，盖公清净师参何。皇之无他玄与默，会见千世万世人颂青牛歌。

作者简介：邵经邦（？-1558）字仲德，仁和人。正德十六年（1521）进士，授工部主事。进员外郎，改刑部。会日食，上疏论劾张孚敬、桂萼，谪戍镇海卫，后卒于戍所。所作诗文，以抒写胸臆为主，有《宏艺录》三十二卷。